新華字典

《新華字典》係中國大陸地區，由中國社會科學院語言研究所編著，商務印書館負責出嘅一本權威性最犀利嘅細型現代漢語規範字典，入面有簡繁對照同中國大陸嘅漢語拼音、臺灣嘅注音符號。而家最新出到第11版。

新華字典喺各個中國大陸嘅小學一年級入學之後，發書時必發嘅字典之一；亦係世界上最受歡迎嘅字典同最多人買嘅書。

歷史
字典喺1950年5月23號由國家出版總署副署長葉聖陶急召北京大學校長，商議其中文系主任魏建功到國家出版總署編審局搞咗新華辭書社，出手解決嗰時炒得好犀利嘅「中國究竟有幾多個漢字」問題。1953年，第一版《新華辭典》正式面世，嗰時由人民教育出版社印。最初按注音順序嚟排，後嚟改成漢語拼音字母順序嚟排。從1957年開始改由商務印書館重新編排出版，從而逐漸形成中國大陸嘅熱門字典之一。

雖然文革初期受破四舊浪潮影響而停止出版，但1970年11月，受到周恩來指示影響，字典喺1971年恢復出版，嗰時收錄啲字反映咗文革嘅特色味道直到1979年先至唔要。

中國改革開放之後，字典按國家形勢變化而修訂咗好多次，從1992年開始用咗現代漢語通用字表出現過嘅字，2000年出咗漢英雙解新華字典。2004年改成用B6紙嘅大字印刷版。2011年正式出第11版，入邊加咗1500幾個繁體字。

健力士世界紀錄大全官方喺2016年4月12號宣佈，新華字典係世界上最受歡迎嘅字典同最多人買嘅書。到2015年7月28號為止，一共賣咗5.67億本。

類:字典
類:世界紀錄